Title: ประกาศธนาคารแห่งประเทศไทย เรื่อง การกำหนดให้บริษัทเงินทุนปฏิบัติในการกู้ยืมเงินหรือรับเงินจากประชาชน และการกำหนดอัตราดอกเบี้ยหรือส่วนลดที่บริษัทเงินทุนอาจจ่ายหรืออาจเรียกได้

ประกาศธนาคารแห่งประเทศไทย

ประกาศธนาคารแห่งประเทศไทย
เรื่อง 
การกำหนดให้บริษัทเงินทุนปฏิบัติในการกู้ยืมเงินหรือรับเงิน
จากประชาชน
และการกำหนดอัตราดอกเบี้ยหรือส่วนลด
ที่บริษัทเงินทุนอาจจ่ายหรืออาจเรียกได้
-------------------------------------

                        อาศัยอำนาจตามความในมาตรา
๒๗  มาตรา ๓๐ (๑) และ (๒)  แห่งพระราช
บัญญัติการประกอบธุรกิจเงินทุน ธุรกิจหลักทรัพย์
และธุรกิจเครดิตฟองซิเอร์  พ.ศ.
๒๕๒๒  
ธนาคารแห่งประเทศไทยออกข้อกำหนดด้วยความเห็นชอบของรัฐมนตรีว่าการกระทรวงการคลัง

ดังต่อไปนี้

                        ข้อ  ๑ 
ให้ยกเลิกประกาศธนาคารแห่งประเทศไทย 
เรื่อง  การกำหนดให้บริษัท
เงินทุนปฏิบัติในการกู้ยืมเงินหรือรับเงินจากประชาชน
และการกำหนดอัตราดอกเบี้ยหรือส่วนลดที่
บริษัทเงินทุนอาจจ่ายหรืออาจเรียกได้  ลงวันที่  ๓๐  ธันวาคม  ๒๕๒๘

                        ข้อ  ๒ 
ในการกู้ยืมเงินหรือรับเงินจากประชาชน ให้บริษัทเงินทุนถือปฏิบัติดังต่อ
ไปนี้
                        (๑) 
วงเงินขั้นต่ำที่กู้ยืมแต่ละครั้งต้องไม่ต่ำกว่าหนึ่งหมื่นบาทสำหรับบริษัทเงิน
ทุนและสาขาที่มีสำนักงานในเขตกรุงเทพมหานคร
จังหวัดสมุทรปราการ และจังหวัดนนทบุรี 
หรือไม่ต่ำกว่าห้าพันบาทสำหรับบริษัทเงินทุนและสาขาที่มีสำนักงานในเขตจังหวัดอื่น
                        (๒) 
ออกเอกสารการกู้ยืมเงินหรือออกตั๋วสัญญาใช้เงินให้แก่ผู้ให้กู้โดยไม่จ่าย
ส่วนลด
                        (๓)  การกู้ยืมหรือรับเงินจากประชาชนตามข้อ ๓
(๑)  บริษัทเงินทุนจะใช้เงินคืน
ก่อนกำหนดเวลาไม่ได้

                        ข้อ  ๓ 
ให้บริษัทเงินทุนถือปฏิบัติเกี่ยวกับดอกเบี้ยเงินกู้ยืมหรือรับจากประชาชน 
ดังต่อไปนี้
                        (๑) 
เงินกู้ยืมหรือรับจากประชาชนที่มีกำหนดเวลาใช้คืนตั้งแต่หกเดือนขึ้นไปที่มี
ข้อกำหนดไม่ให้ไถ่ถอนก่อนกำหนดเวลา
และที่มีจำนวนเงินตั้งแต่ห้าหมื่นบาทขึ้นไป สำหรับบริษัท
เงินทุนและสาขาที่มีสำนักงานในเขตกรุงเทพมหานคร จังหวัดสมุทรปราการ
และจังหวัดนนทบุรี 
หรือตั้งแต่สองหมื่นห้าพันบาทขึ้นไปสำหรับบริษัทเงินทุนและสาขาที่มีสำนักงานในเขตจังหวัดอื่น
จ่ายดอกเบี้ยได้ไม่เกินร้อยละสิบสามจุดห้าต่อปี
                        (๒) 
เงินกู้ยืมหรือรับจากประชาชนในลักษณะอื่นนอกจากที่ระบุไว้ใน (๑)  จ่าย
ได้ไม่เกินร้อยละสิบสองจุดห้าต่อปี
                        อัตราดอกเบี้ยตามข้อนี้ไม่ใช้บังคับสำหรับการกู้ยืมเงินจากสถาบันการเงินตาม
กฎหมายว่าด้วยดอกเบี้ยเงินให้กู้ยืมของสถาบันการเงินและจากสถาบันการเงินต่างประเทศ

                        ข้อ  ๔ 
ให้บริษัทเงินทุนเรียกดอกเบี้ยหรือส่วนลดได้ไม่เกินร้อยละสิบแปดจุดห้าต่อปี

                        ข้อ  ๕ 
ประกาศนี้ให้ใช้บังคับตั้งแต่วันที่ 
๕  มีนาคม  พ.ศ. ๒๕๒๙  เป็นต้นไป

                                                                         ประกาศ ณ วันที่  ๓ 
มีนาคม  ๒๕๒๙
                                                                                          กำจร  สถิรกุล
                                                                                              ผู้ว่าการ

ธนาคารแห่งประเทศไทย

[รก.๒๕๒๙/๓๕/๑๗พ/๓ มีนาคม ๒๕๒๙]

                                                                                                ธิดาวรรณ
/ แก้ไข
                                                                                                ๒๖  ก.ย.  ๒๕๔๕
                                                                                                            B+A(C)